16/06/2017 | Administración LocalMunicipal
Touro
Anuncio definitivo de modificación da Ordenanza reguladora do IBI 2017

EDICTO Transcorrendo o prazo legal de exposición ao público da aprobación da ordenanza reguladora do imposto sobre bens inmobles (IBI), sen que se presentasen reclamacións, publícase aos efectos legais correspondentes, a ordenanza definitiva e o acordo da aprobación. Na sesión do Pleno celebrada o día 31 de marzo de 2017, adoptouse o seguinte acordo: II.–MODIFICACIÓN ORDENANZA IBI Dáse conta do expediente instruído para a modificación da ordenanza do Imposto sobre bens inmobles (IBI), no sentido de introducir unha aclaración da bonificación –xa aprobada– do 95 por cento da cota íntegra do imposto en determinados supostos, coa previsión de que nos casos en que existan ademais das construcións que se pretende bonificar (actividades agrarias, gandeiras ou forestais) na mesma referencia catastral outras construcións que non cumpran coas características descritas, a bonificación a aplicar sexa do 50 por cento. Sometido a votación, o Pleno, por oito votos a favor (grupo municipal do PP) e tres abstencións (dúas do grupo do BNG e unha do PSG-PSOE), acorda: Primeiro. –Modificar a ordenanza reguladora do imposto sobre bens inmobles (IBI) que queda redactada nos seguintes termos: “Artigo 1.º. –De conformidade co previsto no R. D. Lexislativo 2/2004, o tipo de gravame do imposto sobre bens inmobles, aplicable a este Municipio, queda fixado nos termos que se establecen no artigo seguinte. Artigo 2.º. –1. O tipo de gravame do imposto sobre bens inmobles, aplicable aos bens de natureza urbana, queda fixado no 0,45.2. O tipo de gravame do imposto sobre bens inmobles, aplicable aos bens de natureza rústica, queda fixado no 0,45.3. O tipo de gravame do imposto sobre bens inmobles aplicable aos bens inmobles de características especiais queda fixado no 1,3 por cento. A estes efectos considéranse bens inmobles de características especiais os comprendidos nos seguintes grupos: a) Os destinados á produción de enerxía eléctrica e gas e ao refino de petróleo, e as centrais nucleares. b) As presas, saltos de auga e embalses, incluíndo o seu leito ou vaso, excepto os destinados exclusivamente ao rego. c) As autopistas, estradas e túneles de peaxe. d) Os aeroportos e portos comerciais. Artigo 3.º. –Os centros de saúde e os bens de titularidade pública adscritos aos fins específicos da sanidade pública quedan exentos da aplicación da mencionada ordenanza. Artigo 4.º. –Gozarán dunha bonificación do 95 por cento da cota íntegra do imposto, aqueles inmobles nos que se desenvolvan total e exclusivamente actividades agrarias, gandeiras ou pesqueiras pertencentes ao sector primario, e que sexan declaradas de especial interese ou utilidade municipal por concorrer circunstancias sociais, culturais, histórico-artísticas ou de fomento do emprego, que xustifiquen tal declaración. No suposto de que nun mesmo inmoble (mesma referencia catastral) existan, ademais das construcións indicadas no parágrafo anterior, outras construcións destinadas a un uso distinto das actividades agrarias, gandeiras ou forestais, aplicaráselle unha bonificación do 50 por cento da cota íntegra do imposto. Se nese mesmo inmoble se desenvolve unha actividade económica distinta á agraria, gandeira ou forestal non se poderá conceder bonificación algunha. Corresponderá ao Pleno da Corporación a declaración de especial interese ou de utilidade municipal, previa solicitude dos suxeitos pasivos, debendo contar co voto favorable da maioría simple dos seus membros. A bonificación terá carácter rogado e surtirá efectos a partir do período impositivo seguinte ao da presentación da solicitude. Para poder gozar desta bonificación os interesados deberán presentar a seguinte documentación: – Certificado de Facenda ou xustificante oficial que acredite o carácter da actividade que se desenvolve. – Certificado catastral do inmoble. – Certificado ou declaración responsable de non ter débedas coa Facenda estatal, autonómica e local, nin coa Seguridade Social. O Concello realizará de oficio todas as actuacións precisas para a comprobación dos extremos expostos ao respecto desta bonificación. Artigo 5.º. –No non previsto expresamente nesta ordenanza, rexerán os preceptos contidos no Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais, concordantes e complementarios da mesma, e nas demais leis do Estado reguladoras da materia, así como nas disposicións ditadas para o seu desenvolvemento.” Segundo. –Someter a información pública o presente acordo por espazo de 30 días hábiles aos efectos de que se presenten as reclamacións que se estimen oportunas, quedando definitivamente aprobado en caso de non presentarse alegacións, publicándose o acordo definitivo xunto co texto íntegro da ordenanza no Boletín Oficial da Provincia. Terceiro. –Facultar ao señor alcalde para a execución do presente acordo. Touro, 1 de xuño de 2017. O alcalde Asdo.: Ignacio Codesido Barreiro